નોસ્ત્રાડેમસ પોતે પોતાના ખગોળ અને જ્યોતિષના જ્ઞાન વડે ગ્રહો બાબતે સમાચારપત્ર બહાર પાડતા હતા, તેમાં ગ્રહોની જાણકારી સાથે ખેડૂતોને મદદરૂપ થતી માહિતી પણ છાપવામાં આવતી હતી. તેમના અભ્યાસથી પ્રભાવિત થઈને ફ્રાંસના રાજપરિવારે તેમને પેરીસ બોલાવ્યા હતા, પરંતુ તે સમયે નોસ્ત્રાડેમસ કોઈ ખાસ પ્રભાવી સિદ્ધ થયા નહોતા. નોસ્ત્રાડેમસ કઈ રીતે ભવિષ્ય જોતા હતા તે બાબતે કોઈ સ્પષ્ટ પદ્ધતિ કે અભ્યાસ મળતા નથી, ઉલટાનું નોસ્ત્રાડેમસને જ્યોતિષની પાયાની સમજ પણ નથી તેમ કહેનારા પણ લોકો તેના સમયમાં ઓછા ન હતા. તેમની પેરીસ મુલાકાતને બીજા જ્યોતિષીઓએ વખોડી હતી અને તેમની ભૂલો તેમને બતાવી હતી. નોસ્ત્રાડેમસના એક નજીકના સાથીદારના મતે નોસ્ત્રાડેમસની આગાહીઓ નોસ્ત્રાડેમસની પોતાની માન્યતાઓના આધારે હતી. નોસ્ત્રાડેમસ માનતા હતા કે ઈતિહાસ પોતાને ફરી વાર રજૂ કરે છે. નોસ્ત્રાડેમસ દરેક ઘટનાને ભવિષ્યમાં ફરી થશે તેમ માનીને આગાહી કરતા હતા. માત્ર એક જ જગ્યાએ તેમણે કવિતાના સ્વરૂપમાં કહ્યું છે કે, ‘એકલા અનુભવેલી રાત્રિમાં, એને મેં દ્રષ્ટિ સામે મુક્યું અને તે અજ્ઞાતમાં ઉદભવેલા પ્રકાશમાં મેં સફળતા જોઈ, જેને હવે હું વિશ્વાસ કરું છું.’ આ કોઈ ગેબી આત્મા કે કોઈ રહસ્યમય આકૃતિ વિષે પણ હોઈ શકે. બધા જ્યોતિષીઓની જેમ નોસ્ત્રાડેમસે ભવિષ્ય બતાવનાર રસ્તાના બધા પત્તા ખોલ્યા નથી, તે આપણે સ્વીકારવું જ રહ્યું.